*****

ΚΑΝΟΝΙΣΜΟΣ (ΕΟΚ) αριθ. 1848/90 ΤΗΣ ΕΠΙΤΡΟΠΗΣ

της 29ης Ιουνίου 1990

για τροποποίηση του κανονισμού (ΕΟΚ) αριθ. 3578/88 για τον καθορισμό των λεπτομερειών εφαρμογής του καθεστώτος αυτόματης κατάργησης των αρνητικών νομισματικών εξισωτικών ποσών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1677/85 του Συμβουλίου της 11ης Ιουνίου 1985 σχετικά με τα νομισματικά εξισωτικά ποσά στο γεωργικό τομέα (1), όπως τροποποιήθηκε τελευταία από τον κανονισμό (ΕΟΚ) αριθ. 1889/87 (2), και ιδίως το άρθρο 6 παράγραφος 2, τα άρθρα 6α και 12,

Εκτιμώντας:

ότι πρέπει να καθοριστεί η ημερομηνία ενάρξεως ισχύος της τροποποίησης των τιμών και ποσών που έχουν καθοριστεί σε Ecu, όπως αναφέρεται στο άρθρο 6 παράγραφοι 3 και 4 του κανονισμού (ΕΟΚ) αριθ. 1677/85· ότι, προκειμένου να αντισταθμιστεί η αύξηση των τιμών σε εθνικό νόμισμα, πρέπει να εφαρμοστεί αυτή η τροποποίηση αφού ληφθεί υπόψη η γενεσιουργός αιτία της γεωργικής τιμής μετατροπής που αναφέρεται στο άρθρο 5 του κανονισμού (ΕΟΚ) αριθ. 1676/85 του Συμβουλίου της 11ης Ιουνίου 1985 σχετικά με την αξία της λογιστικής μονάδας και της τιμής μετατροπής που πρέπει να εφαρμοστεί στο πλαίσιο της κοινής γεωργικής πολιτικής (3), όπως τροποποιήθηκε τελευταία από τον κανονισμό (ΕΟΚ) αριθ. 1636/87 (4)·

ότι είναι σκόπιμο να περιοριστεί η δημιουργία διαφοροποιημένων γεωργικών τιμών μετατροπής μέσω του συστήματος για την αυτόματη κατάργηση των νομισματικών εξισωτικών ποσών που προβλέπεται από τον κανονισμό (ΕΟΚ) αριθ. 3578/88 της Επιτροπής (5), όπως τροποποιήθηκε τελευταία από τον κανονισμό (ΕΟΚ) αριθ. 747/90 (6)·

ότι οι λεπτομέρειες εφαρμογής του άρθρου 6α του κανονισμού (ΕΟΚ) αριθ. 1677/85 πρέπει να διασφαλίζουν ότι η διαφορά μεταξύ των νομισματικών αποκλίσεων για το χοίρειο κρέας και τα σιτηρά δεν υπερβαίνει τα οκτώ σημεία· ότι, όσον αφορά τα νομίσματα που δεν τηρούν το περιθώριο διακυμάνσεως του 2,25 %, η επίπτωση της εξελίξεως της τιμής της αγοράς επί των νομισματικών αποκλίσεων για τους εν λόγω τομείς ενδέχεται να οδηγήσει σε αύξηση της διαφοράς που λαμβάνεται υπόψη τη στιγμή της προσαρμογής της γεωργικής ισοτιμίας για το χοίρειο κρέας· ότι πρέπει να προσαρμοστεί η εν λόγω ισοτιμία συναρτήσει μιας διαφοράς αποκλίσεως μικρότερης από οκτώ σημεία, προκειμένου να ληφθούν υπόψη οι δυνατότητες εξελίξεως των νομισμάτων αυτών·

ότι οι ενδιαφερόμενες επιτροπές διαχείρισης δεν διατύπωσαν γνώμη στην προθεσμία που όρισε ο πρόεδρός τους,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 3578/88 τροποποιείται ως εξής:

1. Το άρθρο 5 αντικαθίσταται από το ακόλουθο κείμενο:

«Άρθρο 5

1. Η τροποποίηση τιμής ή, κατά περίπτωση, ποσού δυνάμει του άρθρου 6 παράγραφος 4 στοιχείο β) του κανονισμού (ΕΟΚ) αριθ. 1677/85 εφαρμόζεται, λαμβάνοντας υπόψη τη γενεσιουργό αιτία που αναφέρεται στο άρθρο 5 του κανονισμού (ΕΟΚ) αριθ. 1676/85, από τη στιγμή που αρχίζει να ισχύει η πρώτη από τις τροποποιήσεις των γεωργικών τιμών μετατροπής που πραγματοποιείται βάσει της παραγράφου 2 στοιχείο α) πρώτη περίπτωση του εν λόγω άρθρου 6, για την τιμή αυτή ή το ποσό.

2. Ο συντελεστής μείωσης των γεωργικών τιμών που αναφέρεται στο άρθρο 6 παράγραφος 4 στοιχείο α) του κανονισμού (ΕΟΚ) αριθ. 1677/85 αντιστοιχεί στο ένα τέταρτο (1 / 4) του λόγου που υπάρχει μεταξύ του παλαιού και του νέου διορθωτικού συντελεστή και καθορίζεται με ακρίβεια έξι δεκαδικών ψηφίων.»

2. Το άρθρο 6 αντικαθίσταται από το ακόλουθο κείμενο:

«Άρθρο 6

Για τα προϊόντα για τα οποία δεν υπάρχει περίοδος εμπορίας, οι νέες γεωργικές ισοτιμίες που καθορίζονται βάσει του άρθρου 6 παράγραφος 2 στοιχείο α) και στοιχείο β) δεύτερη περίπτωση του κανονισμού (ΕΟΚ) αριθ. 1677/85 εφαρμόζονται από την αρχή της περιόδου εμπορίας του γάλακτος και των γαλακτοκομικών προϊόντων που έπεται της επανευθυγραμμίσεως.»

3. Στο άρθρο 7 παράγραφος 1 πρώτο εδάφιο, ο όροι «εφόσον δεν φτάσει το ανώτατο όριο που αναφέρεται στην εν λόγω παράγραφο» διαγράφονται.

4. Στο άρθρο 7 παράγραφος 1 μετά το πρώτο εδάφιο παρεμβάλλεται το ακόλουθο εδάφιο:

«Όσον αφορά τα κράτη μέλη εκτός, από εκείνα που αναφέρονται στο άρθρο 1, στην περίπτωση κατά την οποία η προσαρμογή που αναφέρεται στο πρώτο εδάφιο έχει ως συνέπεια διαφορά μεγαλύτερη ή ίση από επτά σημεία μεταξύ των πραγματικών νομισματικών αποκλίσεων για τον τομέα του χοιρείου κρέατος, αφενός, και για τον τομέα των σιτηρών, αφετέρου, η προσαρμογή αυτή πραγματοποιείται βάσει πραγματικής νομισματικής διαφοράς ίσης προς εκείνη του τομέα των σιτηρών μειωμένη κατά επτά σημεία.»

Άρθρο 2

Ο παρών κανονισμός αρχίζει να ισχύει την 1η Ιουλίου 1990.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 29 Ιουνίου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 164 της 24. 6. 1985, σ. 6.

(2) ΕΕ αριθ. L 182 της 3. 7. 1987, σ. 1.

(3) ΕΕ αριθ. L 164 της 24. 6. 1985, σ. 1.

(4) ΕΕ αριθ. L 153 της 13. 6. 1987, σ. 1.

(5) ΕΕ αριθ. L 312 της 18. 11. 1988, σ. 16.

(6) ΕΕ αριθ. L 82 της 29. 3. 1990, σ. 24.